Miljøstyrelsen og skiftende miljøministre er blevet underkendt i en strid om, hvor meget luften i København er forurenet med sundhedsskadelig kvælstofdioxid (NO2).

Sagen er, at Miljøstyrelsen forsøgte at trække 14 procent fra den måling af NO2, som bliver udført med en omstridt målestation på H.C. Andersens Boulevard i København.

Trafikken kom tættere på kørebanen

Begrundelsen har været, at Københavns Kommune i 2010 sløjfede en busbane, således at den øvrige trafik kom tættere på målestationen. Ifølge Miljøstyrelsen og forskerne gav det et pludseligt spring i forureningen.

I første omgang tilskrev DCE, Nationalt Center for Miljø og Energi ved Aarhus Universitet, som udfører målingerne, lokale entreprenørmaskiner fra hovedsageligt metrobyggeriet stigningen. Men værdierne har holdt sig konstant høje, og det fører til, at Danmark stadig overtræder grænseværdien på 40 mikrogram pr. kubikmeter luft. I 2014, som de seneste tal i en lækket EU-skrivelse til den danske regering er fra, lå NO2-koncentrationen på 51 mikrogram pr. m3.

Derfor har Danmark argumenteret for, at der skal trækkes 7 mikrogram fra koncentrationen, og så ville vi pludselig være tættere på grænseværdien. Men den går ikke, fastslår EU.

NO2-koncentrationen på H.C. Andersens Boulevard 2010 2011 2012 2013 2014 56 54 55 55 51 Grænseværdien er 40 µg/m3

Kilde: EU-Kommissionen

Målestationen er placeret i henhold til reglerne, der oven i købet indeholder mulighed for et vist skøn om, nøjagtigt hvor måleren skal placeres.

'Der er ikke adgang til at foretage justeringer af eller fradrag i de målte og indrapporterede værdier,' konstaterer kommissionen.

Miljøstyrelsen vil flytte måler - kommunen siger nej

Den forbyder derimod ikke Danmark at flytte måleren nu, sådan som Miljøstyrelsen gentagne gange har bedt Københavns Kommune om lov til.

Hver gang har et flertal i kommunen afslået, og teknik- og miljøborgmester Morten Kabell (E) har undret sig over, at miljøministrene ikke vil sikre københavnerne ren luft.

EU's afslag på at fratrække 14 procent af NO2-koncentrationen betyder, at Danmark er langt fra at leve op til kravene til ren luft. Modelberegninger indikerer, at det gælder flere gader end blot H.C. Andersens Boulevard, men EU interesserer sig kun for strækningen, hvor måleren er placeret.

Her er der til gengæld ingen nåde. Danmark har kendt til grænseværdierne siden 2008 og allerede i 2010 søgt om dispensation fra dem. Men Danmark fik klart nej dengang, og nu har kommissionen mistet tålmodigheden med den danske regering, fuldstændig som det er tilfældet med en række andre lande, herunder Storbritannien.

Danske tiltag batter for lidt

De tiltag, som Danmark har gennemført, batter nemlig slet ikke tilstrækkeligt til at komme ned under grænseværdien. Det eneste, der er en nogenlunde stor effekt af, er at sætte SCR-katalysatorer på de busser, som betjener de mest udsatte strækninger i det indre København. Det giver dog kun 1,8 µg/m3, og der er brug for 11 µg.

Samlet konkluderer EU-Kommissionen, at selv hvis Danmark gennemfører alle sine miljøtiltag, og de virker efter hensigten, så vil koncentrationen af NO2 i København være 8 µg over grænseværdien, altså 20 procent.

'Nogle af foranstaltningerne ser ganske vist lovende ud, men de er samlet set ikke tilstrækkelige til at afhjælpe de nuværende, betydelige overskridelser. Den kombinerede virkning af de gennemførte og planlagte foranstaltninger synes således ikke tilstrækkelige til at sikre, at overskridelsesperioden bliver kortest mulig, således som det kræves,' skriver EU.

Derfor konkluderer kommissionen, at Danmark har 'tilsidesat sine forpligtelser', og at 'tilsidesættelsen stadig ikke er bragt til ophør'.

Danmark får derfor to måneder til at forklare sig over for kommissionen.

Det Europæiske Miljøagentur fastslog for nylig, at 50 danskere årligt dør som følge af NO2-forurening.

Danmark holder brevet fra EU fortroligt, men Ingeniøren er som andre medier i besiddelse af det.